ปฏิรูปตลท.เสร็จรัฐบาลนี้
&nbsp;
10 ส.ค. 2554

โพสต์ทูเดย์ — ครม. เห็นชอบ พ.ร.บ.หลักทรัพย์ ช่วยกฎหมายปฏิรูปตลาดหลักทรัพย์เสร็จทันก่อนเลือกตั้ง พ.ย.
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันที่ 11 พ.ค. ได้เห็นชอบร่าง พ.ร.บ.หลักทรัพย์และตลาดหลักทรัพย์แห่งประเทศไทย พ.ศ. 2535 
สำหรับสาระสำคัญของร่าง พ.ร.บ. ดังกล่าว เพื่อปรับเปลี่ยนโครงสร้างการบริหารจัดการตลาดหลักทรัพย์แห่งประเทศไทย (ตลท.) และยกระดับให้ทันสมัยสอดคล้องกับต่างประเทศและแข่งขันได้ 
“ที่ผ่านมาการพัฒนาในเรื่องตลาดทุนมีความล่าช้า จนส่งผลกระทบต่อบทบาทของตลาดทุนไทยในเวทีโลก และยังทำให้มีต้นทุนสูงกว่าประเทศอื่น ซึ่งกฎหมายนี้จะช่วยให้เกิดการปฏิรูปตลาดทุน ยกเลิกการให้สิทธิผูกขาดและปรับโครงสร้างองค์กรใหม่” นายวัชระ กล่าว
ทั้งนี้ กฎหมายดังกล่าวจะทำให้ตลาดหลักทรัพย์เปลี่ยนสถานะเป็นบริษัท ตลาดหลักทรัพย์ไทย ซึ่งหลังจากกฎหมายผ่านความเห็นชอบจากสภาผู้แทนราษฎรแล้ว จะเสนอเรื่องให้ที่ประชุมคณะกรรมการกำกับหลักทรัพย์และตลาดหลักทรัพย์ (ก.ล.ต.) พิจารณาดำเนินการภายใน 60 วัน และเสนอให้นายกรณ์ จาติกวณิช รมว.คลัง อนุมัติให้ความเห็นชอบภายใน 30 วัน
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย กล่าวว่า กระบวนการปฏิรูปตลาดหลักทรัพย์จะเลื่อนจากกำหนดเดิมออกไปไม่มากนัก และยังอยู่ในกรอบเวลาที่รัฐบาลเลือกตั้งใหม่ภายในเดือน พ.ย.
อย่างไรก็ตาม หลัง ครม. เห็นชอบจะต้องเข้าสู่กระบวนการพิจารณาของกฤษฎีกา และส่งให้ ครม. อนุมัติอีกครั้งก่อนจะเข้าสู่การพิจารณาในรัฐสภาต่อไป
ทั้งนี้หลังขบวนการกฎหมายดำเนินเสร็จสิ้นแล้วในส่วนของตลาดหลักก็เตรียมที่จะนำหุ้นเข้าตลาดหุ้นต่อไป